b'\n_START_ARTICLE_\nBerlinerpoplene (TV-serie)\n_START_SECTION_\nHandling\n_START_PARAGRAPH_\nBerlinerpoplene omhandler den oppl\xc3\xb8ste familien Neshov. Bonden Tor (Nils Sletta) som bor med foreldrene p\xc3\xa5 g\xc3\xa5rden sin i Tr\xc3\xb8ndelag, den andre broren Margido (Bj\xc3\xb8rn Sundquist) som er begravelsesagent og den yngste broren Erlend (Jon \xc3\x98igarden), som bor i K\xc3\xb8benhavn. Br\xc3\xb8drene har liten kontakt med hverandre, men da moren (Grete Nordr\xc3\xa5) d\xc3\xb8r vender br\xc3\xb8drene tilbake til g\xc3\xa5rden. Tor kontakter ogs\xc3\xa5 datteren Torunn (Andrine S\xc3\xa6ther), som han har sv\xc3\xa6rt liten kontakt med, for \xc3\xa5 fortelle henne at bestemoren er d\xc3\xb8d. Torunn bestemmer seg for \xc3\xa5 dra til g\xc3\xa5rden og m\xc3\xb8te familien til faren.\n_START_SECTION_\nKritikk og seertall\n_START_PARAGRAPH_\n\xc2\xabMed tv-versjonen av \xc2\xabBerlinerpoplene\xc2\xbb har det ber\xc3\xb8mte norske bygdedyret f\xc3\xa5tt et skarpsk\xc3\xa5ret monument\xc2\xbb, skrev VGs anmelder Astrid Sletmark om serien, og ga den terningkast fem._NEWLINE_\xc2\xabFlotte bilder og enest\xc3\xa5ende karakterer gj\xc3\xb8r NRK til den seri\xc3\xb8se seriemesteren denne h\xc3\xb8sten.\xc2\xbb, skrev Side2s anmelder, og ga serien terningkast fem._NEWLINE_\xc2\xabAnne B. Ragdes \xc2\xabBerlinerpoplene\xc2\xbb gjer seg str\xc3\xa5lande som tv-serie.\xc2\xbb, var kommentaren fra ABC Nyheters anmelder Kari Mathilde Hestad._NEWLINE_\xc2\xabBalanserer p\xc3\xa5 grensen av parodisk traurighet, men skaper helst\xc3\xb8pte figurer av Ragdes univers.\xc2\xbb, skrev Dagbladets anmelder etter premieren den 8. oktober, og gav den terningkast fire. Han skrev videre: \xc2\xabHvis man setter seg foran flatskjermen i feil hum\xc3\xb8r, kan \xc2\xabBerlinerpoplene\xc2\xbb framst\xc3\xa5 som en parodi p\xc3\xa5 dramatisert traurighet.\xc2\xbb_NEWLINE_Bygde-Norges riksavis Nationen reagerte i en kommentar til TV-serien p\xc3\xa5 at Ragde har satt den norske bondestanden i et d\xc3\xa5rlig lys. Sitat: \xc2\xabRagde har ikke gjort den norske bondestanden noen stor tjeneste ved \xc3\xa5 plassere sin triste historie p\xc3\xa5 en g\xc3\xa5rd. For handlingen trenger ikke et g\xc3\xa5rdsbruk. Den kunne utspilt seg i et fiskev\xc3\xa6r, i en sm\xc3\xa5by hvor som helst i landet eller p\xc3\xa5 Oslos beste vestkant.\xc2\xbb._NEWLINE_Premieren p\xc3\xa5 serien hadde sv\xc3\xa6rt gode seertall med 835 000 seere i gjennomsnitt, noe som gjorde den til det mest sette tv-programmet den dagen. If\xc3\xb8lge medieforsker Kristian Tolonen i NRK var tallene uvanlig h\xc3\xb8ye til \xc3\xa5 v\xc3\xa6re en dramaserie. Tredje episode av serien oppn\xc3\xa5dde 967 000 seere, noe som var rekord for en norskprodusert dramaserie etter \xc3\xa5r 2000. _NEWLINE_975 000 seere fulgte sjette og siste episode av seriens f\xc3\xb8rste sesong. Gjennomsnittlig har hele 930 000 seere sett hver episode.'